Miðlari á hrávörumarkaðnum í New York . Reuters Verð á olíu hefur ekki verið lægra í rúmt ár en fjárfestar óttast að skuldakreppan í Grikklandi og afleiðingar hennar á heimsbúskapinn geti leitt til nýs samdráttarskeiðs . Verð á olíufati var 77,34 dalir á markaði í New York í dag og hafði lækkað um 1,47 dali frá því á föstudag . Hefur olíuverðið ekki verið lægra frá því í september í fyrra . Brent Norðursjávarolía lækkaði um 1,38 dali fatið á markaði í Lundúnum og var verðið 101,38 dalir . Olíuverð lækkaði í gærkvöldi eftir að grísk stjórnvöld tilkynntu að þau myndu ekki ná settum markmiðum um fjárlagahalla á þessu ári . Þessi yfirlýsing hefur aukið á óvissuna um hvort Grikkir fái lán samkvæmt áætlun , sem alþjóðlegar lánastofnanir hafa sett saman .